b'\n_START_ARTICLE_\nRybinskdemningen\n_START_PARAGRAPH_\nRybinsk-demningen (russisk: \xd0\xa0\xd1\x8b\xcc\x81\xd0\xb1\xd0\xb8\xd0\xbd\xd1\x81\xd0\xba\xd0\xb0\xd1\x8f \xd0\x93\xd0\xad\xd0\xa1, eller Ryb\xc3\xadnskaja GES) er en demning med vannkraftverk 300 km nord for Moskva i \xc3\xb8vre deler av elva Volga, der elvene Sjeksna og Mologa renner ut ved byen Rybinsk. Vannkraftverket ble ferdigstilt 1948\xe2\x80\x931950 og reservoaret strekker seg gjennom Jaroslavl oblast, Tver oblast og Vologda oblast._NEWLINE_Demningen p\xc3\xa5 Volga er 524 m lang og 27 m h\xc3\xb8y, med en sluse for skip. Demningen p\xc3\xa5 Sjeksna-elva er 470 m lang og 35 m h\xc3\xb8y, mens oppbyggingene langs elvebreddene av Sjeksna er hele 6\xc2\xa0035 meter lange. Kraftverket har installert effekt p\xc3\xa5 356,4 MW fordelt p\xc3\xa5 6 generatorer, og produksjonen er p\xc3\xa5 0,93 TWh \xc3\xa5rlig i gjennomsnitt._NEWLINE_Anleggets reservoar er den 143 km lange, 5 km brede og 4\xc2\xa0580 km\xc2\xb2 store Rybinsksj\xc3\xb8en. Vannmengde er anslagsvis 25,4 km\xc2\xb3, vannet er maksimalt 28 meter dypt. 150\xc2\xa0000 mennesker ble flyttet ved fyllingen av reservoaret, og mange hundre landsbyer ble oversv\xc3\xb8mt. Ved bygging var det verdens st\xc3\xb8rste kunstige innsj\xc3\xb8.'